google/wiki40b huggingface dataset:
אבא בר מרתא

אַבָּא בַּר מָרְתָא, או אַבָּא בַּר מַנְיוּמִי, היה אמורא בדור הרביעי של אמוראי בבל, תלמידו של רב יהודה.
על אף היותו תלמיד רב יהודה, שאל בהלכה גם את אביי, בן דורו.

כינוייו

בתלמוד, להוציא מקרה אחד, מופיע אמורא זה בשני כינוייו: "אבא בר מרתא דהוא [=שהוא] אבא בר מניומי". מהקדמת הכינוי בר מרתא, ומן העובדה שבמקום אחד הוא מוזכר בשם זה בלבד, נראה כי היה זה שמו העיקרי. לפי אהרן הימן, היו מרתא ומניומי אמו ואביו. לדבריו נקרא באופן חריג על שם אמו מרתא מכיוון שזו הצילה את חייו כמתואר במסכת יומא.
גדי דרור

ביוגרפיה

בשנת 1998 דרור התגייס למערך האיכון של חיל התותחנים.
בין השנים 2004–2005 שימש כמפקד סוללה מבצעית בגדוד "דרקון" של עוצבת "עמוד האש".
בשנים 2005–2006 שימש כמפקד פלוגה בקורס קצינים.
בשנים 2006–2007 שימש כמפקד סוללה בהשלמה החיילית של חיל התותחנים.
בשנים 2007–2009 שימש כסגן מפקד גדוד "דרקון".
בשנים 2010–2012 שימש כקצין אג"ם בעוצבת עמוד האש.
בשנים 2013–2015 שימש כמפקד גדוד "דרקון".
בשנים 2015–2017 שימש כמפקד גדוד מפקדים 451 בבית הספר לתותחנים.
ב-2017 מילא את התפקיד של סגן מפקד אגד ארטילרי 282.
בשנים 2017–2018 שימש כקצין אג"ם עוצבת "געש".
בשנים 2018–2019 שימש כמפקד עוצבת "אדירים" ומפקד סיוע עוצבת "הגליל".
החל מיולי 2019 גדי דרור הוא מפקד של עוצבת "עמוד האש".
גדי דרור הוא בעל תואר ראשון להיסטוריה צבאית מהאוניברסיטה העברית ותואר שני בביטחון ודיפלומטיה לבכירים מאוניברסיטת תל אביב.

חיים אישיים

דרור נשוי ואב לארבעה.
רוטב אפריקן

רוטב אפריקן (בצרפתית: Sauce Africaine) הוא אחד מה"רטבים הקטנים" של המטבח הצרפתי (רטבים המהווים וריאציה של רוטבי האם). רוטב זה מהווה וריאציה של רוטב אספניול (רוטב חום בסיסי) לו נוספו תבלינים שמקורם במטבח הקריאולי (שמתבסס על שילוב של טעמים אפריקאיים עם המטבח הצרפתי). רוטב זה משמש לתיבול אומצות, מאכלי צלעות ומאכלי עופות.
הרוטב מיוצר, בדומה לרטבים חומים אחרים, על ידי צמצום יין (בישול יין עד לאידוי המים שבו) בתוספת תבלינים, והוספת היין והתבלינים לרוטב האספניול.
החרם הערבי

היסטוריה

מאמצים לחרם על עסקים בבעלות יהודית החלו עוד בשנת 1921. החרם המקורי אסר על קיום קשרים עסקיים עם עסקים יהודיים בארץ ישראל. חלק מהערבים-הפלסטינים שלא הקפידו על קיום החרם הותקפו פיזית במהלך מאורעות תרפ"ט. חרמות נוספים הוטלו על ידי הקונגרס הסורי-פלסטיני, אשר הוקם ב-1921 על ידי גולים פלסטינים וסורים ומטרתו להשפיע על תנאי המנדט שניתן באזור ארץ ישראל (1933), איחוד העבודה הערבי (1934) והנהגת הערבים הפלסטינים (1936). בשנת 1945 הוכרז חרם רשמי מטעם מועצת הליגה הערבית. המטרה הרשמית הייתה תמיכה בערבים הפלסטינים מול הציונות, אולם בפועל נעזרו המדינות הערביות בחרם כדי למנוע הפצה של מוצרים יהודיים בשטחן, הפצה אשר מנעה התפתחות של הכלכלות המקומיות. נטען כי אף שהחרם היה מיועד כלפי מוצרים יהודיים הרי שבפועל נמנעו באותם ארצות מקבלת מוצרים ערביים שמקורם בארץ ישראל.

התפוררות חלקית של החרם הערבי

בעקבות הסכמי השלום עם מצרים וירדן, התחייבו מדינות אלה להפסיק להפעיל את החרם. כ"תגמול" על הפסקת החרם על ישראל, גורשה מצרים מהליגה הערבית לתקופה של 10 שנים. מלחמת המפרץ גרמה לביטול החרם הלא ישיר לגבי חברות אמריקאיות במדינות המפרץ וזאת בשל ההגנה האמריקאית על האזור כנגד עיראק. גם הסכמי אוסלו תרמו להתפוררות החרם, כאשר מדינות ערב הרחוקות מישראל החלו מתעלמות חלקית מהחרם ומקצתן אף פתחו משרדי אינטרסים בישראל. פורמלית מעטות ממדינות ערב ביטלו לחלוטין את החרם הערבי, ביניהן מצרים שהוזכרה לעיל, ירדן בעקבות הסכם השלום בשנת 1994 ומאוריטניה, אולם ההקפדה על החרם ובמיוחד על החרם הלא ישיר (המימד השני והשלישי) נמוכה בהרבה מכפי שהייתה עד תחילת שנות התשעים.

בחריין

כדי להקל על אישור הסכמי סחר חופשי בין בחריין וארצות הברית הכריזה ממשלת בחריין באוגוסט 2005 על הפסקת השתתפות המדינה בחרם הערבי (אך ללא נורמליזציה ביחסים עם מדינת ישראל). ההתנתקות מעזה נתנה לבחריין כיסוי להקפאת החרם. למרות ההתנתקות, ההחלטה נתקבלה בביקורת קשה בציבור בבחריין, וב-11 באוקטובר 2006 הפרלמנט הבחרייני הצביע (בהצבעה לא מחייבת) בעד חזרת בחריין להשתתפות בחרם.

ערב הסעודית

עם הצטרפות ערב הסעודית לארגון הסחר העולמי ב-11 בדצמבר ב-2005, התחייבה ערב הסעודית לציית לחוקים של הארגון, ביניהם האיסור על קיום חרם על מדינות אחרות החברות בארגון, בהן ישראל. התחייבות זאת ניתנה לאחר 12 שנים של משא ומתן על תנאי ההצטרפות.
גינאה החדשה הגרמנית

היסטוריה

בסוף שנות השבעים ובראשית שנות השמונים של המאה ה-19 השפיעו חוגי ימין לאומנים על הקנצלר הגרמני אוטו פון ביסמרק לפתוח במדיניות התפשטות קולוניאלית. אזור זה היה אחד היעדים של מצדדי ההתפשטות הקולוניאלית הגרמנית והוקמה חברה בשם "חברת גינאה החדשה הגרמנית" (Deutsche Neuguinea-Compagnie). ב-3 בנובמבר 1884 הונף הדגל הגרמני על השטח הצפון-מזרחי של גינאה החדשה ועל האיים הסובבים. החלק הדרום-מזרחי היה בשליטה בריטית (מאוחר יותר עם הקמת אוסטרליה ב-1901 הועבר לשלטונה של אוסטרליה) והחלק המערבי של האי היה בשליטה הולנדית.
על פי חוזה בין גרמניה לספרד מ-1899 קנתה גרמניה את איי קרוליין ואת איי מריאנה הצפוניים (לא כולל גואם שהועברה שנה קודם מספרד לארצות הברית לאחר מלחמת ארצות הברית-ספרד). איים אלו סופחו לגינאה החדשה הגרמנית וב-1906 סופחו גם איי מרשל. כדי להגדיל את הרווחיות של המטעים שניטעו באי על ידי מתיישבים גרמנים הועסקו תושבים מקומיים, לעיתים בכפייה. בתקופות מסוימות הובאו לעבוד גם פועלים מסין מיפן וממיקרונזיה.
עם פרוץ מלחמת העולם הראשונה נכבשו גינאה החדשה הגרמנית והאיים הסמוכים על ידי כוחות צבא אוסטרלים. יפן השתלטה על שאר האיים שהיו בשליטה גרמנית באוקיינוס השקט. פעולת הכיבוש הייתה כמעט ללא כל התנגדות וב-21 בספטמבר 1914 נכנע כל הכוח הצבאי הגרמני במושבה. בהסכמי ורסאי ב-1919 לאחר המלחמה, איבדה גרמניה את כל מושבותיה וגינאה החדשה הגרמנית הפכה ל"טריטוריה של גינאה החדשה" (Territory of New Guinea) שהייתה שטח מנדט אוסטרלי מטעם חבר הלאומים עד 1949 (להוציא את תקופת הכיבוש היפני במהלך מלחמת העולם השנייה) ואז הפכה לחלק מ"הטריטוריה של פפואה וגינאה החדשה" שהפכה בסופו שלל דבר למדינה העצמאית של פפואה גינאה החדשה
משין גאן קלי (ראפר)

ביוגרפיה

קולסון בייקר נולד ביוסטון שבטקסס, להורים מיסיונרים. הוא התחיל את הקריירה המוזיקלית שלו בהיותו נער. אלבום הבכורה שלו יצא בשנת 2012 וזכה לתגובות חיוביות מצד המבקרים. האלבום כלל בין היתר את הסינגלים Wild Boy, Invincible, Stereo. בשנת 2018 מאשין גאן קלי היה בסכסוך עם הראפר האמריקאי אמינם והוציא נגדו את הדיסטראק "rap devil", בתגובה אמינם הוציא את השיר “killshot”.   
כשחקן, השתתף בייקר בסרטים: "משחקי חובה" בתפקיד טיי ו-"האדמה" , שניהם משנת 2016. בנוסף לכך, השתתף בסרט "מגפה".  
בשנת 2017, השתתף בשיר "No More Sad Songs" של ליטל מיקס. בשנת 2018, השתתף בסרט "קופסת הציפורים". 
בשנת 2019 השתתף בסרט "The Dirt", המגולל את סיפורה של להקת הגלאם האמריקאית מוטלי קרו, וגילם את דמותו של מתופף הלהקה, טומי לי.

חיים אישיים

לבייקר יש ילדה בשם קייסי שנולדה בשנת 2008, אך הוא חי בנפרד מאם בתו.
שיער

מאפייני השיער באוכלוסייה האנושית

כמו תכונות תורשתיות אחרות, גם מאפייני השיער - צבעו, חלקותו, צפיפותו וכיוצא בזה תלויים בתורשה, ברירה טבעית וזרימת גנים (בעיקר זרימת גנים בשל הגירה). במקומות בהם יש תנאי אקלים קיצוניים ומעט הגירה, לאחוז גבוה באוכלוסייה יהיו אותם מאפייני שיער. הגן לצבע השיער קרויי MC1R ויש לו לפחות שבעה אללים ידועים באוכלוסיית האדם, באירופה. בתקופות שבהן ההגירה של כלל האוכלוסייה האנושית היא מעטה, לאוכלוסיות שונות באירופה יש צבעי שיער שונים ולאוכלוסיות האדם בשאר העולם יש שיער שחור. האנתרופולוג פיטר פרוסט טוען שהגיוון הגדול בצבעי שיער (ועיניים) באירופה נובע מברירה טבעית לטובת אנשים הנראים שונה מזולתם.

צבעי שיער שונים באזורי גוף שונים

שיער מנומר. ליונקים רבים בטבע יש שיער מנומר שנברר בברירה טבעית בשל הסיוע שלו בהסוואה. אולם לא כל סוגי השיער המנומר מסייעים בהסוואה. אצל זברות וג'ירפות יש דפוסי שיער אחידים ונוקשים שככל הנראה נבררו אף הם בברירה טבעית אך אינם מסייעים כלל בהסוואה. ייתכן שהם אמצעי לזיהוי והבדל בין אוכלוסיות שונות מאותו מין.
אצל האדם, הגנים המקודדים לשיער הראש שונים מאלו המקודדים לשיער שאר הגוף. תופעה זו מאפשרת לבני האדם להיות בעלי ראשים שעירים וגוף כמעט נטול שיער. אחת התוצאות של תופעה זו היא שיש אנשים עם צבע שונה בשיער הראש ובשיער הגוף. ישנם גברים, לדוגמה, עם זקן כתום ושיער ראש שחור.
מסיבה שאינה ברורה דייה, אצל חיות מבויתות יש יותר כתמים לבקנים מאשר אצל חיות בר.
אצל חתול הבית, צבע השיער מקודד על כרומוזום X. כתוצאה מזה, לחתולות יש שני עותקים של הגן לצבע השיער ואילו לחתולים הזכרים יש רק עותק אחד שלו. על כן קל יותר למצוא חתולה נקבה שיש לה שלושה צבעי שיער שונים (למשל שחור-לבן-חום) מאשר חתול זכר עם שיער בשלושה צבעים. חתול זכר עם שלושה צבעי שיער הוא על פי רוב כימרה או מוטנט נדיר.

תלתול והחלקה מלאכותיים

ישנם מכשירים כגון מייבש שיער (הידוע גם בתור "פן") המשמש גם להחלקה מלאכותית של השיער וגם לייבושו.
מכשיר "מסלסל" מאפשר תלתול מלאכותי של השיער.
מחליק- המשמש לגיהוץ השיער ויישורו על ידי חום

עיצוב וסידור השיער

ישנן שתי דרכים עיקריות לסדר ולעצב את השיער. על פי רוב שתי דרכים אלו נבדלות בכך שבעוד שתסרוקת נשמר אורך השיער המקורי ומשתנה רק אופן סידורו בתהליך התספורת נהוג לקצר את השיער. עם זאת גם במהלך תספורת עשויים להתבצע שינויים המשפיעים על מראה השיער פרט לאורכו. בהתאם לכך ספרים מכונים גם "מעצבי שיער".

שיער כסמל

לאורך כל ההיסטוריה שיער לא היווה רק עוד איבר בגוף אלא סימל דברים שונים. דוגמה לכך, הלקוחה מהתנ"ך, היא סיפור שמשון לפיו מקור כוחו של שמשון היה בנזירותו שחייבה אותו בגידול שיער.
בימי הביניים שיער ארוך סימל נשיות וחסד ולכן גבירות החצר התהדרו במחלפות שיער ארוכות, שלעיתים היו קלועות בצמות. וכמו כן, לא היה נדיר לראות גברים מהאצולה בעלי שיער ארוך.
דוגמה נוספת לשיער כסמל היה שנות השישים. בשנים אלו, בני נוער רבים החלו מתמרדים כנגד הוריהם, הממשלה, החוק והצבא. בתהליך הגיוס לצבא צריך לגזום את השיער, והארכתו סימלה את המרד של הנערים. בדיוק בנושא זה עסקו המחזמר והסרט "שיער" שיצאו בארצות הברית ב-1979.
התקוממות נאנצ'אנג

התקוממות נאנצ'אנג הייתה הקרב הגדול הראשון של הקומוניסטים הסינים כנגד השלטון הסיני הלאומני והוא מסמל את פתיחת מלחמת האזרחים הסינית.
ב-1 באוגוסט 1927 כבשו כוחות קומוניסטיים את נאנצ'אנג, אך לאחר ארבעה ימים הם נסוגו מהעיר להרים במערב ג'יאנגשי מחשש שיכותרו על ידי כוחות הקוומינטנג. אומנם צבאית הסתיים קרב זה בכישלון, אך תאריך הקרב מצוין בסין הקומוניסטית כיום הייסוד של צבא השחרור העממי - כינויו של הצבא הקומוניסטי. מלון ג'יאנשי בה שכנה מפקדת המורדים הוא כיום מוזיאון המוקדש למרד.
11 במאי

יש עוד 234 ימים. יום זה הוא היום ה129 בשנה ובשנה מעוברת הוא היום ה130.
שבועת ריוטלי

שבועת רוטלי (בגרמנית: Rütlischwur) היא המיתוס הלאומי של שווייץ. על פי הסיפור, בשנת 1307 נפגשו נציגי שלוש הקהילות אורי, שווייץ ואונטרוולדן (הקנטונים הראשונים של שווייץ) בכר רוטלי, שדה ליד ימת ארבעת הקנטונים ונשבעו שבועה על תמיכה ועזרה הדדית. במסורת הלאומית זוהי תחילתה של הקונפדרציה השווייצרית הישנה.
מנקודת מבט היסטורית, תחילתה של הברית בין קנטונים היא כבר בהסכם הפדרלי של 1291.
ניל מוריסי

ביוגרפיה

מוריסי נולד בסטפורד להורים אירים. הוא ואחיו סטיבן הופרדו מהוריהם אחרי שנתפסו פורצים וגונבים פעמים רבות. הם בילו את רוב ילדותם אצל משפחות אומנה נפרדות, מוריסי חי רוב הזמן בבית הילדים פנקהאל.
הוא למד בבית הספר התיכון "Thistley Hough" בפנקהאל, ואחר כך חי באומנה אצל משפחתו של חברו מארק לנגסטון. הוא למד לבחינות ה-A levels בקולג' סיטי אוף סטוק-און טרנט.
בתקופה זו היה מוריסי פעיל בתיאטרון הרפרטוארי של סטוק, בתיאטרון בתי הספר של סטוקס, ובתיאטרון אוריג'נל סטוק. ב-1979 הופיע בפסטיבל הפרינג' באדינבורו. קבלתו לבית ספר גילדהול למוזיקה ודרמה סללה את דרכו לקריירת משחק.

חיים אישיים

ב-1987 התחתן מוריסי עם השחקנית אמנדה נואר אחרי שפגש אותה בצילומי הסדרה "Boon". ב-1989 נולד לבני הזוג בן. הם התגרשו ב-1991. אחר כך התארס לשחקנית אליזבת קרלינג, אבל הם נפרדו ביחסים טובים. מערכות היחסים הבאות שלו תועדו בצהובונים הבריטיים, בהם מערכת יחסים עם השחקנית רייצ'ל וייס אותה פגש כשכיכבו יחד בסרט "My Summer with Des" ב-1998.
בשנת 2000 היה לו רומן עם השחקנית אמנדה הולדן, כשבעלה הקומיקאי לז דניס השתתף בתוכנית "האח הגדול". רומן זה היה הסיבה העיקרית לפרידה של הולדן מדניס, ובהמשך לגירושיהם.
ב-2006 הוענק למוריסי תואר לשם כבוד מטעם אוניברסיטת סטפורדשייר.
אליסון ויליאמס

ביוגרפיה

ויליאמס נולדה בעיירה ניו כנען, קונטיקט שבארצות הברית. אביה הוא העיתונאי בריאן ויליאמס, ואמה היא מפיקת הטלוויזיה ג'יין גילן סטודארד. ויליאמס למדה בבית-ספר פרטי בעיר הולדתה, ובתיכון למדה באקדמיה של גריניץ', ולאחר התיכון למדה באוניברסיטת ייל בניו הייבן. בעודה בייל, ויליאמס הייתה חברה במשך ארבע שנים בלהקת הקומדיה האימפרובית Just Add Water, וכן השתתפה בסדרת סרטוני המוזיקה College Musical ביוטיוב.

קריירה

בשנת 2010, ויליאמס ביצעה שיר שילוב של שני שירים: Nature Boy ו-Beautiful Mine. השיר הפך לשיר הנושא של סדרת הטלוויזיה "מד מן". הביצוע של השיר שהופיע ביוטיוב זכה לשבחים רבים, והוא שיכנע את הבמאי ג'אד אפאטו לתת לויליאמס תפקיד בסדרה "בנות" של רשת HBO. כעבור זמן קצר זכתה בתפקיד, תוך קבלת קרדיט על תפקידה בלהקת Just Add Water בזמן לימודיה בייל. הסדרה "בנות" שודרה לראשונה ב-15 באפריל 2012.
ויליאמס כתבה מספר מחזות עבור המערכון "לצחוק או למות", שבו גם כיכבה כקייט מידלטון, יחד עם השחקן והדוגמן האנגלי אוליבר ג'קסון-כהן, ששיחק את הנסיך ויליאם, דוכס קיימברידג'.
ויליאמס הופיעה גם כדניאלה בסדרה הקומית "הליגה", בפרק אחד בעונה השלישית.
כמו כן שיחקה ויליאמס בסדרה הקומית "Jake and Amir" של CollegeHumor, בתור שריל.
ב-4 בדצמבר 2014 כיכבה ויליאמס בסדרת הטלוויזיה "פיטר פן לייב" של NBC, בתפקיד הראשי של פיטר פן. בנובמבר 2016 הופיעה בסרט הקצר Past Forward.
בשנת 2017 כיכבה ויליאמס בסרט האימה "תברח", בבימויו של ג'ורדן פיל, שהשתכנע שהיא ראויה לשחק בתפקיד הראשי של רוז לאחר שראה את משחקה בסדרת NBC: "פיטר פן לייב".

חיים אישיים

בשנת 2011 החלה ויליאמס לצאת עם ריקי ואן ויין, ממקימי CollegeHumor. בשנת 2014 השניים התארסו וב-19 בספטמבר 2015 נישאו בטקס פרטי. עורך טקס החתונה היה השחקן והבמאי טום הנקס. היא ובעלה גרים בצ'לסי שבמנהטן.
דלידה

ביוגרפיה

יולנדה כריסטינה ג'יליוטי נולדה בקהיר, מצרים, להורים ממוצא איטלקי. אביה היה כנר ואמה הייתה זמרת באופרה של קהיר, ומגיל צעיר הם לימדו אותה לשיר. בשנת 1954 זכתה בתחרות מלכת היופי של מצרים ומיד לאחר מכן עזבה לפריז על מנת לקדם קריירת משחק, ואימצה את שם הבמה שלה: דלידה.
סרטה הראשון, "ג'וזפה ואחיו", עם עומר שריף, לא זכה להצלחה. לצד המשחק החלה לשיר בקברטים באיטלקית, בצרפתית, בערבית ובשפות נוספות. השיר "במבינו", שתורגם לשפות רבות, היה להיטה הראשון בסדרה של מאות להיטים בקריירה בת שלושה עשורים.
חייה האישיים של דלידה היו סוערים ומלאי דרמות. שניים ממאהביה והגרוש שלה התאבדו.
ב-1961 התחתנה עם היועץ האישי שלה, וסיימה את נישואיה לאחר מספר חודשים, לטובת מאהב איטלקי שכתב לה את השיר "צ'או אמורה" ("להתראות, אהובי").
ב-1967 הייתה מאורסת לזמר האיטלקי לואיג'י טנקו. הוא השתתף בפסטיבל השירים האיטלקי (פסטיבל סן רמו) עם שירו "להתראות אהבה, להתראות" (Ciao Amore, Ciao) אותו ביצע בדואט עם דלידה, אליה התארס רק כמה ימים לפני כן. ב-27 בינואר 1967 מצאה דלידה את גופתו של טנקו בחדרם במלון בסן רמו. טנקו התאבד בירייה ברקתו בהיותו בן 28 בלבד, לאחר שנודע לו כי לא עלה לגמר הפסטיבל. הוא הותיר לצידו פתק המודיע שהתאבדותו נעשתה כנגד חבר השופטים ובחירת הקהל. התאבדותו הייתה קשה עד מאוד לדלידה, והיא ניסתה להתאבד מספר ימים אחריו באותו חדר. היא הודיעה לצוות המלון שלא יפריעו לה, ובלעה כמות גדולה של גלולות. חדרנית שחשדה שהיא פוגעת בעצמה הזעיקה צוות עזרה ראשונה והצליחו להציל את חייה.
היא ניהלה רומן קצר עם נשיא צרפת פרנסואה מיטראן ועם השחקן אלן דלון, איתו שרה את השיר "פארולה פארולה", שזכה להצלחה בצרפת, ביפן, בקנדה ועוד. בסוף 1965 הגיעה לישראל, הופיעה בהיכל התרבות בתל אביב ושרה בעברית את השיר "הבה נגילה".
בשנת 1987 נסעה לבקר במצרים, ארץ הולדתה, וזכתה לקבלת פנים מרשימה. היא כיכבה בסרט "היום השישי", שזכה לביקורות מהללות במצרים ובצרפת. בסוף אפריל חזרה דלידה לפריז, וב-3 במאי התאבדה בבליעת כדורים והשאירה מכתב פרידה, בו כתבה: "החיים הפכו לבלתי נסבלים... סלחו לי". דלידה נקברה בבית הקברות של מונמארטר. על קברה יש פסל שלה בגודל טבעי.
במהלך הקריירה שלה הקליטה דלידה מעל 500 שירים, 200 מהם תורגמו לצרפתית ולאנגלית. היא מכרה למעלה מ-100 מיליון תקליטים, וזכתה פעמיים באוסקר העולמי למוזיקה.
האיחוד

האיחוד (באנגלית: Union) במהלך מלחמת האזרחים האמריקנית כלל 25-23 מדינות צפוניות מארצות הברית, ולחם בקונפדרציית המדינות של אמריקה שהוקמה ב-4 בפברואר 1861 על ידי 11 מדינות דרומיות שפרשו מארצות הברית. חמש מדינות שהתירו עבדות בארצות הברית לא הצטרפו לקונפדרציה ונותרו באיחוד: דלאוור, מיזורי, מערב וירג'יניה, מרילנד וקנטקי.

מדינות האיחוד

בפרוץ המלחמה כלל האיחוד 23 מדינות: אוהיו, אורגון, איווה, אילינוי, אינדיאנה, דלאוור, ויסקונסין, ורמונט, מיזורי, מיין, מינסוטה, מישיגן, מסצ'וסטס, מרילנד, ניו ג'רזי, ניו המפשייר, ניו יורק, פנסילבניה, קונטיקט, קליפורניה, קנזס, קנטקי ורוד איילנד.
במהלך המלחמה הצטרפו לאיחוד שתי מדינות נוספות: וירג'יניה המערבית ב-20 ביוני 1863 - בעקבות פילוג ממדינת וירג'יניה, ונבדה ב-31 באוקטובר 1864.
הנינג לארסן

ביוגרפיה

הנינג לארסן למד באקדמיה הדנית המלכותית לאמנויות בקופנהגן וסיים אותה בשנת 1952. לאחר מכך הוא למד במכון הטכנולוגי של מסצ'וסטס. עם חזרתו לדנמרק הוא פתח משרד אדריכלות. החל משנת 1968 הוא היה מלמד באקדמיה בה למד.
בשנת 1985 הוא פתח גלריה לאדריכלות והחל להוציא ירחון שעסק בתחום.
בין הבניינים הבולטים שהנינג לארסן תכנון ניתן למנות שגרירות דנמרק בריאד (1979), בניין משרד החוץ בריאד (1982 - 1984), ספריית העיר מאלמה (1994 - 1999), בית האופרה בקופנהגן (2004), בניין באוניברסיטת קופנהגן (2004).
פרת'

גאוגרפיה

פרת' ממוקמת על גדת נהר סוואן ועל שפת האוקיינוס ההודי.

היסטוריה

בשנת 1826 ייסד הצבא הבריטי בסיס בקינג ג'ורג' סאונד מחשש לניסיונות סיפוח צרפתיים. בשנת 1829 נוסדה העיר פרת' והפכה לבירת מושבת נהר סוואן. בשנת 1850 הפכה אוסטרליה המערבית למושבת עונשין, לבקשת החקלאים ואנשי העסקים המקומיים אשר רצו להשתמש בכוח העבודה הזול של האסירים.
שם העיר- פרת' נבחר בשנת 1829 על ידי ג'יימס סטירלינג, מושל אוסטרליה באותה עת, על שם פרת'שייר -מחוז הולדתו של ג'ורג' מוריי, שר המושבות הבריטי.

אוכלוסייה

אוכלוסיית פרת', מהיותה עיר הנמל המערבית באוסטרליה, מורכבת ממהגרים בריטיים, איטלקים ויוונים. מספר המהגרים הבריטיים בפרת' הוא הגדול ביותר באוסטרליה. מעל 20% מתושבי העיר מוצאם או מוצא הוריהם בריטי. בעיר מהגרים ממלזיה, סינגפור, הונג קונג, אינדונזיה, סין והודו.

ספורט

בשנת 1962 אירחה פרת' את משחקי חבר העמים הבריטי ופעמים את אליפות העולם בשחייה (ב-1991 וב-1998). משנת 1989 נערך בכל שנה גביע הופמן, טורניר טניס לנבחרות גברים ונשים ביחד.
הספורט הפופולרי ביותר בפרת' הוא פוטבול אוסטרלי. בעיר שתי קבוצות פוטבול אוסטרלי החברות בליגת הפוטבול האוסטרלי: נשרי החוף המערבי (West Coast Eagles) ומועדון הכדורגל פרמאנטל (Fremantle Dockers)
בפרת' קבוצת כדורגל אחת - תפארת פרת' (Perth Glory). בפרת' נערך מדי שנה טורניר הטניס - גביע הופמן.
קבוצת הכדורסל של פרת' נקראת פרת' ווילדקטס (חתולי הבר של פרת'), והיא משחקת בליגת העל האוסטרלית בכדורסל.

אתרים בעלי חשיבות

אתר התיירות החשוב ביותר של פרת', בהיותה עיר שטופת שמש רוב ימות השנה, הם חופי הרחצה של העיר.
מרכזה של פרת' ממוקם על הגדה הצפונית של נהר סוואן. כאשר אזור המע"ר ממוקם קרוב ביותר לנהר, ואזורים המגורים מתרחקים והולכים מהנהר.
בפרת' מספר רב של פארקים. פארק קינגס ממוקם על גבעה גבוהה המכונה "הר אליזה". שטחו של הפארק גדול פי ארבעה משטחו של סנטרל פארק הניו יורקי, ונמצאים בו הגנים הבוטניים של העיר. פארק זה ידוע בפרחי הבר הרבים הגדלים בו.
גן החיות של פרת' ממוקם על גדתו הדרומית של נהר סוואן. ניתן להגיע אל גן החיות באמצעות גשר נרוז או באמצעות מעבורת.
מגדל הפעמון סוואן הוא מגדל פעמון השוכן על גדת נהר סוואן ומכיל את פעמוני כנסיית סנט מרטין בשדות - מתנת בריטניה לעיר פרת' לרגל שנת ה-200 להתיישבות באוסטרליה.
מרכז הקונגרסים של פרת' נפתח בשנת 2004. המרכז ממוקם על גדת הנהר בקרבת המע"ר של פרת'.
בקרבת חוף הים מצויים מספר איים המהווים אתרי תיירות. הידוע בהם הוא האי רוטנסט.
בפרת' נמצא האקווריום התת-מימי הגדול באוסטרליה.

תחבורה

בקרבת העיר פרת' שני שדות תעופה - שדה התעופה פרת' ושדה התעופה ג'אנדאקוט.

אקלים

בחודשי הקיץ, אקלימה של פרת' חם ויבש. החודש החם בשנה הוא פברואר. הטמפרטורה המקסימלית שנמדדה הייתה 46.2 מעלות צלזיוס (ב-23 בפברואר 1991).
בחודשי החורף הטמפרטורות נמוכות יותר, אף שמעולם לא ירדו הטמפרטורות מתחת ל-0. הטמפרטורה הממוצעת בחורף (בשעות היום) היא 16 מעלות צלזיוס.

יהודים

בפרת' חיים כ-20,000 יהודים, מהם כ-5,000 מהגרים ממזרח אירופה ומדרום אפריקה. ישנם ארבעה בתי כנסת אורתודוקסיים ורפורמים בעיר (אחד מופעל על ידי ארגון חב"ד) ובית ספר יהודי בשם "הכרמל". רבה הראשי של פרת' כיום הוא הרב דן ליברמן, יליד מנצ'סטר, אנגליה, אשר הגיע לפרת' לאחר שכיהן כרב קהילה בליברפול ומכהן בתפקידו הנוכחי מאז קיץ 2017.
רון ג'ונסון (איש עסקים)

חיים אישיים

ג'ונסון נולד באדינה, מינסוטה, בנו של מנהל בחברת General Mills. הוא היה הקפטן בקבוצת הפוטבול ובקבוצת הבייסבול של בית ספר התיכון שלמד בו. ג'ונסון קבל התואר השני במנהל עסקים מבית הספר לעסקים של אוניברסיטת הרווארד ובעל תואר ראשון בכלכלה מאוניברסיטת סטנפורד. הוא תושב אתרטון, קליפורניה.
ייעוץ פוליטי

ייעוץ פוליטי הוא סוג של ייעוץ שמתמקד בעיקר בייעוץ וסיוע בניהול קמפיינים פוליטיים. אף על פי שהתפקיד החשוב ביותר של יועצים פוליטיים הוא לתפעל את מערכי תקשורת ההמונים של הפוליטיקאים, הייעוץ הפוליטי כולל פעילויות רבות אחרות, החל מחקר מתחריהם של המעסיקים, לניהול האסטרטגיה ולמאמצים לשכנוע הציבור לצאת להצביע.
יועצים פוליטיים משמשים לעיתים כאסטרטגים פוליטיים, המקדמים את בחירתם של מועמדים מסוימים או אינטרסים של קבוצות מסוימות. מטרה זו מושגת על ידי תכנון אסטרטגיות מסע הבחירות, ניהול אנשי הצוות, וארגון אירועים לפרסום מועמדים.
יועצים פוליטיים משמשים אנשי יחסי ציבור, אנשי מכירות ומנהלים. באמצעות שימוש באמצעי שיווק רבים, כולל פרסומות והודעות לעיתונות, המטרה הכללית של ייעוץ פוליטי היא לגרום לבוחרים להיות מודעים למצע המפלגה שלהם.

ייעוץ פוליטי בעולם

ככל שהייעוץ הפוליטי התרחב ברחבי העולם, החלו עיתונאים לציין את ההשפעה של ייעוץ פוליטי על מועמדים, מצביעים, נשיאים וממשלות של אומות שונות. יועצים פוליטיים אמריקאים ידועים כגון ג'יימס קארוויל, ג'וזף נפוליטן ודייוויד ה. סיירס שימשו יועצים בכמה קמפיינים פוליטיים ומייעצים לראשי מדינות ברחבי העולם. לדוגמה, נפוליטן שימש כיועץ של נשיא צרפת ואלרי ז'יסקר ד'אסטן, כמה מנשיאי ונצואלה, ואוסקר אריאס מקוסטה ריקה, ודיק מוריס ייעץ לקמפיין של פרננדו דה לה רואה לנשיאות ארגנטינה, חורחה באז'ה איבנייס לנשיאות אורוגוואי, למסע הבחירות של ויסנטה פוקס לנשיאות מקסיקו, ולקמפיין של רפאל טרוטמן לנשיאות גיאנה. יועצים פוליטיים רבים מאמריקה הלטינית הובילו גם הם קמפיינים פוליטיים מחוץ לארצם. דוגמה אחת לכך היא היועץ הפוליטי הברזילאי ז'ואאו סנטנה, שהוביל במקביל שלושה קמפיינים נשיאותיים מנצחים: דנילו מדינה ברפובליקה הדומיניקנית; הוגו צ'אבס בוונצואלה; וז'וזה אדוארדו דוש סנטוש באנגולה. האסטרטג הפוליטי הוונצואליאני ג'יי ג'יי רנדון (המתגורר בארצות הברית) הוכר גם הוא בעולם, על עבודתו בתור אסטרטג הראשי של הקמפיינים לנשיאות של חואן מנואל סנטוס בקולומביה, פורפיריו לובו סוסה וחואן אורלנדו ארננדס בהונדורס ואנריקה פניה נייטו במקסיקו, בין היתר.
בשל השפעתו המתרחבת של המקצוע ברחבי העולם, החלו להופיע יועצים פוליטיים גם בישראל. בין המפורסמים שבהם איל ארד, שסייע, בישראל, לבנימין נתניהו, לאריאל שרון ולאהוד אולמרט, ופועל גם ברחבי העולם; וטל זילברשטיין, שליווה מנהיגים דוגמת אהוד ברק, אהוד אולמרט ובנימין נתניהו. כמו כן פועל בתחום משה קלוגהפט, שייעץ לנפתלי בנט ולתמר זנדברג, ולמתמודדים ברחבי העולם, למשל באוסטריה, בגאורגיה וברומניה.חלקם שימשו גם בתפקידים פוליטיים בעצמם, כמו מיכל שיר, חגי רזניק ורונן צור.
פיטר ג'פרי

ביוגרפיה

ג'פרי נולד בעיר בריסטול שבמחוז גלוסטרשייר, לפלורנס אליס (שם נעורים: וייט) ולארתור וינפרד גילברט ג'פרי. הוא למד בבית הספר הארו ובקולג' פמברוק שבאוניברסיטת קיימברידג', אך לא הייתה לו השכלה פורמלית בתחום המשחק.
אחרי שנים רבות שהופיע על במות התיאטרון עם להקת הבריסטול אולד ויק ועם הלהקה השייקספירית המלכותית, הפך להיות מוכר לצופי הטלוויזיה הבריטית. ב-25 במאי 1966 החל להופיע במחזה "טנגו" מאת סלאבומיר מרוז'ק בתיאטרון אלדוויץ' לצדם של פיישנס קולייר, מייק פראט, אורסולה מוהאן ודאדלי סוטון בבימויו של טרוור נאן.
בטלוויזיה הופיע במגוון תפקידים בהם בסדרת המדע ביוני "דוקטור הו" בפרק "The Macra Terror" (ב-1967) וכן בתפקיד הרוזן גרנדל בתת-הסדרה "The Androids of Tara" (ב-1978). ב-1966 אינס לויד הציע לו לגלם את הדוקטור, התפקיד הראשי בסדרה, אבל הוא דחה את התפקיד ופטריק טרוטון נבחר במקומו.
ב-1971 גילם את פליפה השני, מלך ספרד בסדרת הטלוויזיה של ה-BBC "אליזבת ר". ב-1985 שיחק בתפקיד אוליבר קרומוול בסדרת הדרמה "By the Sword Divided". עוד הופיע בסדרה "Thriller" ב-1974, בסדרה הקומית "פורידג'" ב-1975, בסיטקום "Some Mothers Do 'Ave 'Em" ובסדרת הדרמה "Quiller" (גם ב-1975), בסיטקום "Rising Damp" ב-1978, בדרמה הקומית "Minder" ב-1980, בסדרה "נני" ב-1981, ב"כן, אדוני השר" ב-1984, במיני-סדרה "שפתון על צווארונך" של דניס פוטר ב-1993, ובסדרה "ידידינו בצפון" ב-1996.

חיים אישיים

ב-1955 התחתן ג'פרי עם איבון בונאמי. לבני הזוג נולדו חמישה ילדים: דינה, בארני, ויקטוריה, אמילי וקתרין. הם התגרשו וב-1990 נשא לאישה את ג'יל ג'ואט לה היה נשוי עד למותו.
ג'פרי נפטר ב-25 בדצמבר 1999 ממחלת הסרטן.